Document ID: 32004R0054

Uredba Komisije (ES) št. 54/2004
z dne 12. januarja 2004
o spremembi Uredbe Sveta (ES) št. 747/2001 o tarifnih kvotah Skupnosti in referenčnih količinah za nekatere kmetijske proizvode s poreklom iz Izraela
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 747/2001 z dne 9. aprila 2001 o zagotovitvi upravljanja tarifnih kvot Skupnosti in referenčnih količin za izdelke, ki so na podlagi sporazumov z nekaterimi sredozemskimi državami upravičeni do preferencialov, ter o razveljavitvi uredb (ES) št. 1981/94 in (ES) št. 934/95 [1], ter zlasti člena 5(1)(b) Uredbe,
ob upoštevanju naslednjega:
(1) Med Evropsko skupnostjo in Državo Izrael je bil 22. decembra 2003 sklenjen Sporazum v obliki izmenjave pisem o vzajemnih ukrepih za liberalizacijo in o nadomestitvi protokolov 1 in 2 k Pridružitvenemu sporazumu med ES in Izraelom. Ta novi sporazum se uporablja od 1. januarja 2004.
(2) Novi protokol št. 1 o režimih, ki veljajo za uvoz kmetijskih proizvodov s poreklom iz Izraela v Skupnost, v nadaljevanju "novi protokol št. 1", predvideva nove tarifne koncesije in spremembe obstoječih koncesij, določenih v Uredbi (ES) št. 747/2001, od katerih jih nekaj sodi v tarifne kvote Skupnosti in v referenčne količine.
(3) Za izvajanje tarifnih koncesij, določenih v novem protokolu št. 1, je treba spremeniti Uredbo (ES) št. 747/2001.
(4) Pri izračunu tarifnih kvot za prvo leto je treba upoštevati, da se mora obseg tarifnih kvot zmanjšati, kadar kvota začne veljati pred začetkom veljavnosti novega sporazuma, in sicer sorazmerno s tistim delom obdobja, ki je že potekel pred tem datumom.
(5) Da bi poenostavili upravljanje nekaterih obstoječih tarifnih kvot, predvidenih v Uredbi (ES) št. 747/2001, je treba količine, uvožene v okviru teh kvot, upoštevati pri obračunavanju tarifnih kvot, odprtih v skladu z Uredbo (ES) št. 747/2001, kakor je spremenjena s to uredbo.
(6) V skladu z novim protokolom št. 1 je treba od 1. januarja 2004 do 1. januarja 2007 povečevati tarifno kvoto in referenčne količine in sicer v štirih enakih delih, od katerih vsak predstavlja 3 % teh količin.
(7) Ker določbe iz teh uredb veljajo od dneva uporabe novega sporazuma, je prav, da ta uredba začne veljati čimprej.
(8) Ukrepi, predvideni v tej uredbi, so v skladu z mnenjem Odbora za carinski zakonik -
SPREJELA NASLEDNJO UREDBO:
Člen 1
Priloga VII k Uredbi (ES) št. 747/2001 se nadomesti s Prilogo k tej uredbi.
Člen 2
Za kvotna obdobja, ki so še odprta 1. januarja 2004, se količine, ki so bile v skladu z Uredbo (ES) št. 747/2001 sproščene v prosti promet Skupnosti v okviru tarifnih kvot z zaporednimi številkami 09.1311, 09.1313, 09.1329, 09.1339 in 09.1341, upoštevajo pri obračunavanju tarifnih kvot, določenih v Prilogi VII k Uredbi (ES) št. 747/2001, kakor je spremenjena s to uredbo.
Člen 3
Ta uredba začne veljati z dnem objave v Uradnem listu Evropske unije.
Uporablja se od 1. januarja 2004.
Ta uredba je v celoti zavezujoča in se neposredno uporablja v vseh državah članicah.
V Bruslju, 12. januarja 2004

Labels: 3
18
6